**Den Norske Kirke**

**Askim menighet**

**Kirkegata 31**

**1814 Askim**  **Askim, 29.08.2024**

**Møtebok Askim menighetsråd**

Tid: **Torsdag 29.08.24 klokka 1830**

Sted: Grøtvedt menighetssenter, Askim

Tilstede: Inger Marie Ask Ellefsen, Annvor Greibesland, Jan Edgar Fredriksen, Arne Lein, Kjell Oddvar Dahl, Niklas Karlsen, Oscar Lied. Kåre Sundbrei (vara)

Fra administrasjonen: daglig leder Gunnlaug Brenne. Kapellan Preben Hodt også tilstede.

 Meldt forfall:

Kort åpning av møtet ved Annvor Greibesland. «Bevar ditt hjerte fremfor alt.»

**Sak 38/24** **Godkjenning av møteinnkalling.**

Godkjent.

**Sak 39/24 Godkjenning av sakliste**

Godkjent.

**Sak 40/24 Godkjenning av møtebok fra møte 23.05.2024.**

Orientering fra Prestegården burde stått under orienteringssaker. Det rettes opp. Møteboka godkjent med denne endringen.

**Sak 41/24 Drift av Kirkekroa**

Vedlegg i saken:

* Mandatet til arbeidsgruppen.
* Utredning fra arbeidsgruppen

Askim menighetsråd fikk i oppdrag av fellesrådet å lede en prosess som skulle utrede hvordan driften av Kirkekroa kan gjøres. Forslaget og menighetsrådets vedtak skal sendes videre til fellesrådet for behandling. Det ble vedtatt et mandat for en arbeidsgruppe som har lagt frem en utredning.

*Vedtak:*

Askim menighetsråd gir sin tilslutning til konklusjonene i rapporten som arbeidsgruppa har kommet med hensyn til framtidig drift ved Kirkekroa i Askim. Menighetsrådet anbefaler Indre Østfold kirkelige fellesråd om å gjøre vedtak i tråd med de anbefalinger som arbeidsgruppen har kommet med. Det er viktig å understreke at arbeidsgruppens ikke har tatt stilling til stillingsstørrelse til nåværende arbeidstaker, men har hatt fokus på strukturen for fortsatt drift av Kirkekroa.

Askim menighetsråd vil anbefale Indre Østfold kirkelige fellesråd å definere arbeidsoppgaver som er naturlig oppfølging av gjester ved Kirkekroa inn i nåværende leders oppgaver så lenge denne er i arbeid, slik at daglig leder blir værende i 80 % stilling fram til sin avgang. Det er viktig for å skape en god overgang mellom nåværende arbeid, og arbeidet ved Kirkekroa i framtiden.

**Sak 42/24 Regnskapsrapport pr. 01.08.24 Askim menighet**

Se regnskapsrapport. (Ettersendt og lagt frem i møtet)

*Vedtak:*

Regnskapsrapporten tas til orientering.

**Sak 43/24 Søknad om økonomisk støtte til Julespillet 2024**

Søker er arrangøren Askim kulturforum. De søker om kr. 25.000,- i støtte til gjennomføringen av årets Julespill. Se søknad som er vedlagt.

*Vedtak:*

Askim menighet støtter tiltaket med kroner 10.000,-

**Sak 44/24 Innspill fra menigheten til fellesrådets budsjett 2025 og langtidsplan**

Vedlegg i saken:

* Investeringsplan IØKF 2024-2030

Kirkevergen ber i år som tidligere menighetene om å sende inn sine innspill i budsjettarbeidet. Frist for innsending er 5.9.24.

Det som fremkommer av planlagte investeringer for Askim sokn i 2024 og årene fremover i økonomi-og handlingsplanen er følgende:

**2024:** Opparbeidelse av minnelund. Investeringsramme kr. 500.000,- Igangsatt.

Utvendig rehabilitering Askim kapell. Investeringsramme kr. 750.000,- Utført.

**2025 og**

**2026:** Innvending og utvendig restaurering av vinduer Askim kirke. Investeringsramme kr. 500.000,-

Utvidelse av parkeringsplass inkl veg (ved kirkegård.) Investeringsramme kr. 2,9 millioner.

**2025:** Ombygging/tilbygg kirkekontoret. Investeringsramme kr. 13 millioner.

**2029 og**

**20230:** Avsluttende innvendig maling Askim kirke. Investeringsramme kr. 200.000,-

Utvidelse av kirkegård. Investeringsramme kr. 3 millioner.

*Vedtak.*

* Kan man se på å gjøre noe ved inngangspartiet til kapellet, som går rett ut i trafikert vei. Kan det nevnes behov for å skjerme ifht trafikk, og tilrettelegge en rampeløsning som er enklere og raskere enn heisen.
* Behov for en koordinerende stilling som frivillighetskoordinator.
* Askim menighetsråd ber om litt lengre frist ifht å melde inn behov/ønsker, og kommer tilbake til dette i neste menighetsrådsmøte som er den 26. september.

**Sak 45/24** **Orienteringssaker**

**Fra soknepresten:**

* Generell muntlig orientering om arbeidet: hyggelig å være tilbake etter omsorgspermisjonen. De vanlige tiltakene våre er i gang, konfirmasjoner de to neste helgene, mange gravferder i sommer. Presteressursen har fått beskjed om å spare inn et betydelig beløp, det vil bli mye mindre bruk av vikarer og de faste prestene må ta noen flere gudstjenester. Jobber nå med gudstjenesteplan for 2025, kommer til MR for behandling.
* Vi må etter hvert vurdere å flytte noen gudstjenester i jan/feb til kapellet, pga behov for å spare strømutgifter i vintermånedene. Dette må tas opp i gudstjenesteutvalget og MR etter hvert.
* Orientering ved kapellan Preben Hodt: G2 – plan for høsten. Endret navnet til G2 lovsangsmesse, og en styringsgruppe planlegger tiltaket sammen med de to prestene som er tilknyttet; Preben Hodt og Jon Olav Meling Kvamsøe. Dette vil bli annenhver tirsdag kveld, for det meste i kapellet. Fellesrådet finansierer 1 av de månedlige gudstjenestene, resten må finansieres av menighetsrådet eller ofring. Fordi det nå er så stor grad av frivillighet i funksjoner, vil evnt utgifter dekkes av kollekt. Saken settes derfor ikke opp som behandlingssak, men som orienteringssak. Planen er å bruke kapellet, og noe i kirken. Det blir 6 gudstjenester i høst. Det rekrutteres inn frivillige. Frivillig kirketjener og andre skal ha brannvernopplæring den 02.09. Samarbeid med IØGC som deltar på to gudstjenester i høst, 17.9 og 12.11.

**Fra daglig leder:**

* Oppdatering om fremdriften i brannvernarbeidet på Grøtvedt: rapport foreligger, det er bestilt brannvarslingsanlegg fra Caverion. De igangsetter nå snart. Tett samarbeid med Brannservice Øst slik at vi får andre mindre mangler på plass.
* Bispevisitasen i Askim menighet er fastsatt til uke 5 i 2025. Vi har nå mottatt veiledningen/plandokument for visitas. Teamet, kirkevergen og nestleder i MR (leder forhindret) skal ha første møte med bispedømmeledelsen den 3.9.24.
* Laurel Lied sagt opp sin stilling for å starte på videre utdanning. Hun avslutter sitt arbeid hos oss med å delta på alle konfirmasjonsgudstjenestene. Takk til Laurel for innsatsen!
* Det er i sommer tilsatt ny menighetspedagog/ungdomsarbeider. Kristin Torp Hansen, starter 14.11.24. Hun er 45 år, bor i Hemnes, Aurskog-Høland. Erfaring og bakgrunn som lærer, har det siste året vært ansatt i ettåring vikariat som menighetspedagog i Aurskog-Høland. Erfaring med drama/teater, ivrer for å bruke dette i arbeidet med barn og unge. Utover høsten vil vi i samarbeid med henne planlegge for en god inngang i tjenesten.
* Grøtvedt menighetssenter har 40-årsjubileum i år. Diakon Solfrid Habte-Sønsteby har fremskaffet tilgang til noen bilder fra byggetiden og fra åpningsfesten. Hun har også funnet ut at noe inventar som har vært brukt på menighetssenteret (1 døpefont og 1 bønneskammel) nå befinner seg på kirkemuseet ved Hobøl kirke. Det må evnt gjøres avtale med Hobøl historielag om å få låne disse to gjenstandene. Ang. altertavla: se eventueltsaker. Ønsker menighetsrådet å gjøre noe ut av jubileet med en fest/arrangement av noe slag for eksempel?

**Fra leder i rådet:**

* Orientering fra fellesrådets møte 6.6.24. Se vedlagte møtebok.

*Vedtak:*

Tas til orientering.

**Sak 46/24 Eventuelt**

Eventueltsaker meldt inn av Annvor Greibesland:

* Hvordan jobbes det med/jobber vi med minnesmerke ved Askim kirke, og hva er status? Svar: Minnelund i Askim har fått en liten forsinkelse grunnet krav fra kommunen om ny reguleringsplan for området, det vedtaket er påklaget da området er regulert for gravlegging helt tilbake til Professor Pedersens arealplan i 1942. Når det gjelder minnesmerke, så har vi måttet ta noen valg knyttet til økonomi. Hele området må dreneres på grunn av overvann, det spiser betydelig av budsjettet på 500 000,-. For å få til en god løsning har vi valgt å bruke steinmonument, larvikitt som er lokalt fra Larvik. Den har sammen fargetoning som gjerdestolpene og de granittbelagte delene av kapellet. Vi har planlagt å sette opp dette monumentet ved inngangen til minnelunden på venstre side av kapellet. I tillegg blir det gruset gangsti langs gjerdet fra søndre p-plass (første parkering til gravplassen på høyre side før man kommer til gravplassen). For å komme i mål innen rimelig tid og samtidig ikke overgå budsjett, samt å ha minnelig fremgang i prosjektet, har vi valgt å styre prosessen selv. Gravplass er underlagt fellesrådet og således viktig å ha både ansvar og kontroll.
* På årsmøtet ble det stilt spørsmål vedr den økonomiske situasjonen for Menighetssenteret. At utleieinntekt ble forstått at skulle gå til Askim menighet og driften av huset bekostes av fellesrådet. Kan vi få en redegjørelse for dette? Svar: Dette er feil oppfattet. Grøtvedt menighetssenter er i sin helhet menighetens eiendom og ansvar etter at forrige menighetsråd ønsket at driften i sin helhet skal være i menighetens regnskap, og både utgifter og inntekter tilfaller menigheten. Dette fremgår av vedtatt årsbudsjett for menigheten.
* Altertavle i menighetssenteret savnes og vi ønsker kjennskap til saken og status. Svar: her må det noen undersøkelser til, på nåværende tidspunkt kjenner vi ikke til hvor altertavlen befinner seg. MR-medlemmer som vet om noen som kan kjenne til saken oppfordres til å fremskaffe informasjon.
* Læringsverkstedet Askim Solkollen som er leietaker på Grøtvedt menighetssenter meldte i juni inn et behov for å bygge et takoverbygg mellom de to inngangsdørene deres, for å kunne skjerme barnevogner mot sol og regn når barna sover ute. I løpet av sommeren er andre alternativer også nevnt, og barnehagen har ikke landet på hva de har behov for enda. Barnehagen har foreslått å dele utgiftene til tiltaket mellom MR og bhg. Dersom dette blir et dyrt tiltak (over kr. 20.000,-) anbefaler leder og daglig leder at vi forsøker å utsette denne utbedringen til neste års budsjett. Dette fordi vi vil få en stor utgift til brannvarslingsanlegg på Grøtvedt i år. MR ga tilsutning til at daglig leder kan godkjenne utgifter inntil kr. 20.000,- Utgifter over den summen må til MR for behandling.
* Biskopen anmoder om at menighetene kan gi en ofring til Den evangeliske lutherske kirken i Jordan og det Hellige Land: MR gir tilslutning til at en av ofringene til eget arbeid i høst kan endres til DELKJHL, dersom det ikke allerede er gitt ofring til formålet i høst.

Møtet hevet klokka 1935.

Kjell Dahl (sign.)  Gunnlaug Brenne

Leder i rådet  daglig leder

**Etter menighetsrådsmøtet fortsatte menighetsrådet og ansatte i et arbeidsmøte fra klokka 1930.**